**Vprašanje:**

Prosila bi za pojasnilo, kaj naj po 1.1.2018 (od dne uveljavitve zakona o čezmejnem izvajanju storitev) upoštevamo kot službeno pot.

Če gre recimo delavec na obisk h kupcu za 5 dni v Nemčijo (na poslovne sestanke) je to še vedno mišljeno kot službena pot?

Kaj pa če gre naš operater zmontirat h kupcu linijo in je tam na delu 5 ali 7 dni?

Pa še primer, če naš šofer dostavi material v firmo v Italiji in se isti dan vrne nazaj, je to še vedno službena pot?

**Odgovor:**

MDDSZ je dne 23.11.2017 podalo informacijo o uporabi instituta napotitve na delo v tujino. Tako MDDSZ meni, da službene poti in napotitve na delo v tujino ne moremo razlikovati glede na časovno trajanje, saj časovna komponenta ni odločilen element napotitve, upoštevati je treba zlasti samo vsebino dela in kraj opravljanja dela.

Nadalje MDDSZ v svojem mnenju pojasnjuje, da je potrebno vse delavce, ki se v skladu z navodili njihovega delodajalca, **za njegov račun in plačilo napotijo** na opravljanje začasnega dela v tujino šteti za **napotene delavce**, **ne glede na podlago za njihovo zavarovanje**, saj sta tako delavec, začasno napoten na delo v tujino in zavarovan v skladu z 12. členom Uredbe, kot tudi delavec, napoten na delo v tujino z namenom sočasnega izvajanja zaposlitvene dejavnosti v dveh ali več državah članicah EU in zavarovan v skladu s 13. členom Uredbe, v istem delovnopravnem položaju na podlagi določb ZDR-1.

Za službeno potovanje se šteje le tista pot:

* ki ne predstavlja rednega opravljanja dela na sedežu delodajalca oz. v kraju, dogovorjenem s pogodbo,
* delo je potrebno za obstoj opravljanja dejavnosti družbe, storitve opravljene v okviru službene poti pa ne pomenijo neposrednega opravljanja dejavnosti,
* ki je brez pogodbe o izvajanju storitve z naročnikom oziroma uporabnikom, končni uporabnik storitve je torej delodajalec,
* kjer delodajalec za opravljanje začasnega dela delavca v tujini ne bo prejel oziroma neposredno ne pričakuje, da bo prejel plačilo,
* pri kateri družba neposredno ne vstopa na trg druge države in ne konkurira drugim družbam na tem trgu.

Opozoriti pa je treba, da je za namene razlikovanja med službeno potjo in napotitvijo v praksi potrebno celovito presoditi okoliščine posameznega primera. Kriteriji, ki so jih pripravili na MDDSZ, s katerimi si lahko pomagate pri presojanju okoliščin posameznega primera, so našteti primeroma in ne gre za zaključen krog okoliščin.

**Konkretni primeri:**

1. »Če gre recimo delavec na obisk h kupcu za 5 dni v Nemčijo (na poslovne sestanke) je to še vedno mišljeno kot službena pot?«

V primeru gre za **službeno pot.**

* Delavec opravlja delo, potrebno za opravljanje dejavnosti družbe in ne predstavlja neposrednega opravljanja dejavnosti (če gre dejansko le za poslovne sestanke).
* Končni uporabnik opravljenega dela delavca je njegov delodajalec, ki za opravljeno delo delavca ne bo prejel plačila.
* Družba, za katero delavec opravlja delo, neposredno ne vstopa na trg dela Nemčije in ne konkurira drugim podjetjem v dejavnosti v Nemčiji.
1. »Kaj pa če gre naš operater zmontirat h kupcu linijo in je tam na delu 5 ali 7 dni?«

V primeru gre za **napotitev.**

* Delavec opravlja delo v okviru registrirane dejavnosti delodajalca.
* Končni uporabnik storitve je kupec (delavec delo opravlja v okviru pogodbe z naročnikom).
* Za izvedbo montaže pričakuje delodajalec pogodbeno dogovorjeno plačilo.
* Družba, za katero delavec opravlja delo, vstopa na trg dela v državi kupca in predstavlja konkurenco drugim podjetjem v dejavnosti v tej državi.
1. »Če naš šofer dostavi material v firmo v Italiji in se isti dan vrne nazaj, je to še vedno službena pot?«

Iz vprašanja ni natančno razvidno ali šofer dostavlja material v Italijo kot prodajalec, proizvajalec ali lastnik tega materiala. Zato podajam več primerov, ko lahko govorimo o službeni poti.

O službeni poti lahko govorimo, ko družba opravi **prevoze za** **lastne potrebe -** gre za primere, ko je storitev prevoza samo stranska storitev pri prodaji oziroma nakupu blaga (npr. nakup blaga v Sloveniji s strani kupca iz druge države članice EU ter prevoz tega blaga s strani prodajalca z lastnim prevoznim sredstvom in z voznikom, zaposlenim pri prodajalcu s sedežem v Sloveniji).

**Če pa prevoz kupljenega oziroma prodanega blaga poteka s strani drugega prevoznega podjetja,** ki je neodvisen od prodajalca oziroma kupca, pa gre za samostojno storitev za katero veljajo **pravila o napotitvi.**

Za **službeno pot** gre tako v primeru, ko družba kot prodajalec ali proizvajalec ali lastnik sam prek svojih delavcev z lastnimi vozili (lahko so tudi najeta ali zakupljena) dostavi kupcu prodano, najeto ali proizvedeno blago iz Slovenije v Italijo, pri čemer predstavlja prevoz blaga pomožno dejavnost v okviru celotnega podjetja.

O službeni poti lahko govorimo tudi v naslednjih primerih:

* Kupec, najemnik ali lastnik iz Slovenije sam prek svojih zaposlenih z lastnimi (najetimi ali zakupljenimi) vozili prevzema kupljeno, najeto ali kako drugo blago v Avstriji, pri čemer predstavlja prevoz blaga pomožno dejavnost v okviru celotnega podjetja.
* Prevozi blaga med poslovnimi prostori (le-ti so v dveh različnih državah) istega podjetja, pod pogojem, da se storitev prevoza opravlja z delavci zaposlenimi v tem podjetju, pri čemer predstavlja prevoz blaga ali potnikov pomožno dejavnost v okviru registriranih dejavnosti podjetja.
* Voznik osebnega vozila pelje predstavnike podjetja v drugo državo, pri tem tranzitira nekaj držav.